יעקב מאיר שכטר

הרב יעקב מאיר שכטר (נולד בז' בחשוון תרצ"א, 29 באוקטובר 1930), הוא נשיא קהילת "קרן אור" של חסידי ברסלב.

ביוגרפיה 
נולד לרב דוד שכטר ולחיה דינה (לבית אברומוביץ). למד במשך ארבע עשרה שנה בישיבת בית אברהם של חסידות סלונים בירושלים, והיה ממקורביו של ראש הישיבה רבי שלום נח ברזובסקי מחבר הספר "נתיבות שלום". בראשית שנותיו בישיבה למד מדי יום עם הרב מרדכי חיים סלאנים. לאחר נישואיו הקים חבורת צעירים של חסידי ברסלב בירושלים, ומשנת תשמ"ט נחשב ממנהיגיהם הבולטים של חסידי ברסלב.

השתתף בשיעורי הקבלה של רבי ישעיה אשר זעליג מרגליות. בהמשך למד מספר שנים בכולל "תרביצא" בראשותו של רבי יהודה הורוביץ מדז'יקוב שהוא מחשיב כרבו.

הרב שכטר הוא מראשי ישיבת המקובלים שער השמים בירושלים. ידוע בעיסוקו בתורת הנפש, ויש הפונים אליו כדי להיוועץ עמו ולקבל ברכה. הוא מצטט בשיעוריו ובספריו גם ממקורות של רבנים ואדמו"רים מחוץ לחסידות ברסלב.

השקפת עולמו נוטה לאידאולוגיה של אנשי "העדה החרדית" האנטי ציונית ולוחם בכל כוחו נגד הכפירה הציונות. בעבר בלטה אי השתתפותו בעלייה לקברו של רבי נחמן מברסלב באומן בראש השנה, ויש המנמקים זאת בהוראה שקיבל מהרב לוי יצחק בנדר, אם כי עודד את בני קהילתו לנסוע. החל מראש השנה תשע"ח השתתף לראשונה ב"" בראש השנה, ומנהג זה המשיך גם בשנתיים שלאחר מכן.

בגיל 60 החל לשמש גם כמוהל. ברבות השנים מל למעלה מ-10,000 תינוקות, ולעיתים עורך אף 5 ו-6 בריתות ביום. בשנים האחרונות נלווה אליו נכדו ותלמידו הרב נתן שכטר.

בתחילת ינואר 2023 דווח כי נעלם מן הבית בו שהה בבית שמש. בדבר נסיבות האירוע נמסרו דיווחים סותרים. לאחר מכן דווח כי נכדיו הוציאוהו מן הבית, לטענתם בשל העובדה שהוחזק שם בניגוד לרצונו בידי שמשיו. לאחר מכן, בעזרת היתר הלכתי לפנות לערכאות, שוחח עמו נציג משטרת ישראל, ובעקבות זאת פסק בית המשפט להותירו במעונו החדש. בחודש אפריל 2023 נחתם הסכם בין בני משפחתו לגבאים, מה שהוביל לחזרתם לסביבתו.

תלמידיו 
בין תלמידיו: הרב ישראל מאיר ברנר, הרב שאול סירוטה - המנהל הרוחני של קהילתו קהילת ברסלב קרן אור,  נכדו הרב יוסף דוד שכטר העומד בראשות כולל הקבלה שיסד, הרב ארז משה דורון, וכן העורך של ספריו הרב בצלאל פרידמן.

חיים אישיים 
מתגורר בירושלים. היה נשוי לשרה (אחייניתו של הרב עמרם בלוי מנטורי קרתא) עד לפטירתה ב-29 בדצמבר 2010. שכל שתיים מבנותיו ואחד מבניו.

ספריו 
 אוסף אמרים, כרכים על פסח, שבועות, ימים נוראים וסוכות, חנוכה, פורים, אמונה ותפילה, מידות
 דרך כוכב - ביאורים על ליקוטי מוהר"ן, על פי שיעורים שהעביר, ירושלים תשע"ה
 לקט אמרים, ב' כרכים, ירושלים תשמ"ט-תשנ"א
 ונכתב בספר, ב' כרכים על עבודת השם ותיקון המידות, ירושלים תשנ"ד-תשנ"ט
 המברך יתברך - על חשיבות הכוונה בברכות באידיש וכרך בלשון הקודש
 כדת נפש משיבת
 אוסף מכתבים, ארבעה כרכים, ניו יורק תשע"ו - תשע"ט
 קונטרס "פסוקי ביטחון" - לקט פסוקים העוסקים בחיזוק הביטחון בה', עם לקט תפילות.
ישועות אשא - ביאורים על ספר התהילים.
מגיד דבריו - שיחות קודש מאמרים ביאורים ופירושים על הגדה של פסח, - נדפס יחד עם דברי שיר - ביאורים ופירושים על שיר השירים.
• דורשי יחודך אידיש, יסודי היהדות - לשון קדשו

קישורים חיצוניים

 שיעורי הרב יעקב מאיר שכטר (ביידיש) להאזנה, מאתר שער ברסלב

הערות שוליים

ירושלים: רבנים
רבני ישיבת שער השמים
רבני ברסלב
רבנים מקובלים ישראלים
בוגרי ישיבת בית אברהם-סלונים
אנשי היישוב ילידי הארץ
ישראלים שנולדו ב-1930